Smernica č. 46/2011,
ktorou sa určuje forma a termín predkladania výročnej správy o činnosti vysokej školy
a výročnej správy o hospodárení vysokej školy

Gestorský útvar: sekcia vysokých škôl, tel.: 0259374379 	č. 2011-6596/15447:1-071

Podľa § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov Ministerstvo školstva, vedy, výskumu a športu Slovenskej republiky (ďalej len „ministerstvo“) určuje formu a termín predloženia výročnej správy o činnosti a výročnej správy o hospodárení vysokej školy.

Čl. 1	
Základné ustanovenia
(1)	Výročná správa o činnosti vysokej školy a výročná správa o hospodárení vysokej školy sa predkladajú ministerstvu. Ak v texte nie je špecifikované inak, pod pojmom „výročná správa“ sa rozumie aj výročná správa o činnosti vysokej školy aj výročná správa o hospodárení vysokej školy.
(2)	Na súkromné vysoké školy sa vzťahujú ustanovenia týkajúce sa výročnej správy o hospodárení v rozsahu poskytnutej dotácie zo štátneho rozpočtu.
(3)	Na zahraničné vysoké školy sa nevzťahujú ustanovenia týkajúce sa výročnej správy o hospodárení.
Čl. 2	
Termín predkladania
(1)	Termín na predloženie a zverejnenie výročnej správy v elektronickej forme je do 20. mája (vrátane) kalendárneho roka, ktorý nasleduje po kalendárnom roku, za ktorý sa výročná správa predkladá.
(2)	Termín na predloženie tabuľkovej prílohy výročnej správy o hospodárení vysokej školy v elektronickej forme za účelom predbežnej kontroly je do 20. apríla kalendárneho roka, ktorý nasleduje po kalendárnom roku, za ktorý sa výročná správa predkladá.
(3)	Termín na predloženie výtlačku výročnej správy je do 31. mája (vrátane) kalendárneho roka, ktorý nasleduje po kalendárnom roku, za ktorý sa výročná správa predkladá.
(4)	V prípade, že dátum uvedený v odseku 1 až 2 nie je pracovným dňom, výročná správa sa predkladá do najbližšieho pracovného dňa nasledujúcom po uvedenom dátume.
(5)	Výročná správa verejnej vysokej školy a súkromnej vysokej školy sa pred doručením schvaľuje akademickým senátom vysokej školy.
Čl. 3	
Forma výročnej správy
(1)	Elektronická forma výročnej správy je k dispozícií ako súbor vo formáte rich text format (prípona súboru .rtf) alebo portable document format (prípona súbor .pdf).
(2)	Vysoká škola môže zverejniť výročnú správu aj v ďalších formátoch, pri zachovaní dostupnosti formátu podľa odseku 1.
(3)	Súbor obsahujúci výročnú správu môže byť obsahom súboru vo formáte ZIP. 
(4)	Tabuľkové prílohy podľa čl. 6 odseku 1 sa doručia aj v samostatných súboroch vo formáte zošit programu Microsoft Office Excel alebo v kompatibilnom formáte.
(5)	Odporúčaná veľkosť výtlačku výročnej správy je A4.
(6)	Výtlačok výročnej správy sa doručí ministerstvu zviazaný.
Čl. 4	
Zverejňovanie výročnej správy 
(1)	Vysoká škola elektronickú formu výročnej správy zverejňuje na svojej webovej stránke tak, aby bola verejne prístupná najviac na štyri kliknutia z hlavnej webovej stránky vysokej školy. Odporúča sa, aby odkazy na výročné správy za jednotlivé roky boli umiestnené na jedno zobrazenie webovej stránky.
(2)	Výročná správa je zverejnená na webovej stránke vysokej školy najmenej šesť kalendárnych rokov.
(3)	Ak je súbor s výročnou správou dostupný v súbore formátu ZIP, odporúča sa, aby príslušná webová stránka vysokej školy obsahovala aj odkaz na program, ktorý umožní rozbalenie súboru obsahujúceho výročnú správu a ktorého použitie je bezplatné.
Čl. 5	
Doručenie výročnej správy
(1)	Výročná správa o činnosti vysokej školy sa doručí sekcii vysokých škôl a výročná správa o hospodárení vysokej školy sa doručí sekcii financovania a rozpočtu.
(2)	Elektronická forma výročnej správy o činnosti vysokej školy sa doručí na elektronickú adresu sekretariátu generálneho riaditeľa sekcie vysokých škôl. Súbor obsahujúci výročnú správu o činnosti vysokej školy sa doručí skomprimovaný vo formáte ZIP, ak je väčší ako 1 MB.
(3)	Elektronická forma výročnej správy o hospodárení vysokej školy sa doručí na elektronickú adresu riaditeľa odboru financovania vysokých škôl. Súbor obsahujúci výročnú správu o hospodárení vysokej školy sa doručí skomprimovaný vo formáte ZIP, ak je väčší ako 1 MB.
(4)	Ak nie je možné doručiť elektronickú formu podľa odseku 2 a 3 (napr. z dôvodu veľkosti súboru), vysoká škola môže doručiť výročnú správu v elektronickej forme prostredníctvom elektronického nosiča údajov (CD, DVD alebo USB kľúč).
(5)	Tlačená verzia výročnej správy sa doručí v dvoch vyhotoveniach, výročná správa o činnosti vysokej školy na sekciu vysokých škôl a výročná správa o hospodárení vysokej školy na sekciu financovania a rozpočtu.
Čl. 6	
Obsah výročnej správy
(1)	Obsah (osnovu) výročnej správy ministerstvo každoročne aktualizuje. Súčasťou výročnej správy je tabuľková príloha vrátane komentára k tabuľkovej prílohe.
(2)	Obsah (osnova) a tabuľková časť vrátane komentára k tabuľkovej prílohe sa každoročne zverejňuje na webovej stránke ministerstva do 31. decembra na nasledujúci kalendárny rok a ministerstvo písomne informuje rektorov vysokých škôl.
(3)	Vysoká škola môže uviesť aj ďalšie údaje (tabuľky, grafy, schémy, fotografie, iné dokumenty) súvisiace s hlavnou činnosťou vysokej školy.
(4)	Zahraničné vysoké školy uvádzajú vo výročnej správe len údaje týkajúce sa pôsobenia v Slovenskej republike.
Čl. 7	
Prechodné a záverečné ustanovenia
(1)	Ministerstvo zverejní na svojej webovej stránke aktualizovanú verziu obsahu (osnovy)   a tabuľkovej prílohy vrátane komentára k tabuľkovej prílohe, ktoré sú súčasťou výročnej správy za rok 2011 do 15. októbra 2011.
(2)	Výročnú správu o činnosti vysokej školy a výročnú správu o hospodárení vysokej školy môže vysoká škola predložiť aj ako jednu publikáciu.
(3)	Odporúča sa zverejnenie výročnej správy na webovej stránke vysokej školy aj v niektorom zo svetových jazykov. 
(4)	Touto smernicou sa ruší Smernica č. 8/2010-R z 18 februára 2010, ktorou sa určuje forma a termín predkladania výročnej správy o činnosti vysokej školy a výročnej správy o hospodárení vysokej školy.
Čl. 8	
Účinnosť
Táto smernica nadobúda účinnosť 19. septembra 2011.

minister

Obsah

Smernica č. 46/2011, ktorou sa určuje forma a termín predkladania výročnej správy o činnosti vysokej školy a výročnej správy o hospodárení vysokej školy
Čl. 1	Základné ustanovenia
Čl. 2	Termín predkladania
Čl. 3	Forma výročnej správy
Čl. 4	Zverejňovanie výročnej správy
Čl. 5	Doručenie výročnej správy
Čl. 6	Obsah výročnej správy
Čl. 7	Prechodné a záverečné ustanovenia
Čl. 8	Účinnosť
Obsah